CELEX: 32017D0727
Language: sk
Date: 2017-03-23 00:00:00
Title: Vykonávacie rozhodnutie Komisie (EÚ) 2017/727 z 23. marca 2017 o uznaní Čiernej Hory podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2017) 1815] (Text s významom pre EHP )

25.4.2017   
            
            
               SK
            
            
               Úradný vestník Európskej únie
            
            
               L 107/31
            
         VYKONÁVACIE ROZHODNUTIE KOMISIE (EÚ) 2017/727
   z 23. marca 2017
   o uznaní Čiernej Hory podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   
      
         [oznámené pod číslom C(2017) 1815]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie o normách výcviku, kvalifikácie a strážnej služby námorníkov z roku 1978 (ďalej len „dohovor STCW“).
            
         
               (2)
            
            
               Grécko požiadalo listom z 29. marca 2011 o uznanie Čiernej Hory. Po prijatí žiadosti sa Komisia obrátila na čiernohorské orgány s úmyslom posúdiť systém ich prípravy a osvedčovania spôsobilosti, a tým overiť, či Čierna Hora spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Komisia vysvetlila, že uvedené posudzovanie bude vychádzať z výsledkov zisťovacej kontroly, ktorú vykonajú odborníci z Európskej námornej bezpečnostnej agentúry (ďalej len „agentúra“).
            
         
               (3)
            
            
               Komisia začala s posudzovaním čiernohorského systému prípravy a osvedčovania na základe výsledkov zisťovacej kontroly, ktorá sa uskutočnila vo februári 2012, ako aj s ohľadom na plán dobrovoľných nápravných opatrení, ktorý predložili orgány Čiernej Hory v júni 2013.
            
         
               (4)
            
            
               V rámci posúdenia sa určili viaceré oblasti, ktorým musia čiernohorské orgány venovať primeranú pozornosť, vrátane nedostatkov týkajúcich sa vnútroštátnych ustanovení, ako sú napríklad chýbajúce ustanovenia týkajúce sa kvalifikácií určitých kategórií inštruktorov a nedostatočné alebo neúplné požiadavky na osvedčovanie, ako aj postupy týkajúce sa kvality a programy prípravy. Preto sa považovalo za potrebné, aby agentúra vykonala ďalšiu kontrolu, ktorá sa uskutočnila v marci 2015.
            
         
               (5)
            
            
               Po tejto kontrole predložili čiernohorské orgány v novembri 2015 aktualizovaný plán nápravných opatrení. V máji 2016 Komisia postúpila orgánom Čiernej Hory hodnotiacu správu na základe výsledkov kontroly z marca 2015 a s ohľadom na aktualizovaný plán nápravných opatrení a požiadala o ďalšie vysvetlenia, ktoré orgány Čiernej Hory poskytli v júli, septembri a októbri 2016.
            
         
               (6)
            
            
               Na základe všetkých získaných informácií možno dospieť k záveru, že čiernohorské orgány prijali opatrenia s cieľom uviesť čiernohorský systém prípravy a osvedčovania námorníkov do súladu s požiadavkami dohovoru STCW vrátane poskytnutia príslušnej dokumentácie.
            
         
               (7)
            
            
               Konkrétne Čierna Hora prijala novú legislatívu na zisťovanie nedostatkov týkajúcich sa vnútroštátnych ustanovení, aktualizovala postupy kvality vo svojich administratívnych inštitúciách, ako aj inštitúciách námorného vzdelávania, a rovnako tak aj študijné programy a programy prípravy v inštitúciách námorného vzdelávania.
            
         
               (8)
            
            
               Zo záverov posúdenia vyplýva, že Čierna Hora spĺňa požiadavky dohovoru STCW a že prijala primerané opatrenia na zabránenie podvodom pri osvedčovaní.
            
         
               (9)
            
            
               Správa o výsledkoch posúdenia bola doručená členským štátom.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Čierna Hora uznáva, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 23. marca 2017
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 323, 3.12.2008, s. 33.